钦定古今图书集成/明伦汇编/官常典/第065卷 > 谯敬王恬
## 钦定古今图书集成/明伦汇编/官常典/第065卷 > 谯敬王恬

按《晋书谯刚王传》：刚王逊子闵王承，承子烈王无忌，
无忌子敬王恬字元愉，少拜散骑侍郎，累迁散骑常
侍、黄门郎、御史中丞。值海西废，简文帝登祚，未解严，
大司马桓温屯中堂吹警角，恬奏劾温大不敬，请科
罪。温视奏叹曰：“此儿乃敢弹我，真可畏也。”恬忠正有
干局，在朝惮之。迁右卫将军，司雍秦梁四州大中正，
拜尚书，转侍中，领左卫将军，补吴国内史，又领太子
詹事。恬既宗室勋望，有才用，孝武帝时深仗之，以为
都督兖青冀幽并扬州之晋陵徐州之南北郡军事，
领镇北将军、兖青二州刺史、假节。太元十五年薨，追
赠车骑将军。四子：尚之、恢之、允之、休之。尚之立。